12. ฐานะการเงินและผลการดำเนินงาน

12.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข ยกเว้นปี 2541
ที่ผู้สอบบัญชีได้แนะนำให้บริษัทฯ ประเมินการด้อยค่าของเงินลงทุน
และตั้งค่าสงสัยเผื่อหนี้จะสูญไว้ด้วย ซึ่งบริษัทฯ ได้ปรับแก้ในปี 2542 เป็นที่เรียบร้อยแล้ว

12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

บริษัท อุตสาหกรรมถังโลหะไทย จำกัด (มหาชน)
และบริษัทย่อยมีกำไรสุทธิจากการประกอบธุรกิจรวม 98.12 ล้านบาท เพิ่มขึ้น 43.02 ล้านบาท
หรือคิดเป็นร้อยละ 78.09 เมื่อเปรียบเทียบกับปี 2544 และนับว่าเป็นปีที่บริษัทฯ และบริษัทย่อย
มีผลกำไรสูงสุดนับตั้งแต่ก่อตั้งบริษัทฯ ทั้งนี้เนื่องจากบริษัทฯ
และบริษัทย่อยสามารถจำหน่ายสินค้าได้มากขึ้น ทำให้รายได้จากการขายของบริษัทฯ
และบริษัทย่อยเพิ่มขึ้น และยังสามารถควบคุมค่าใช้จ่ายต่าง ๆ ได้อย่างมีประสิทธิภาพ บริษัทฯ
และบริษัทย่อยมีส่วนแบ่งการตลาดเพิ่มขึ้นจากปีก่อน จากการวางแผนการตลาดที่ดี
และการรักษามาตรฐานของผลิตภัณฑ์ไว้ได้เป็นอย่างดี ทั้งด้านคุณภาพและการให้บริการ

บริษัทฯ และบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศมากนัก
ทั้งนี้เนื่องจากบริษัทฯ ลดการนำเข้าวัตถุดิบจากต่างประเทศ
และได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า รวมทั้งปัจจุบันบริษัทฯ
และบริษัทย่อยไม่มีเงินกู้ยืมที่เป็นเงินตราต่างประเทศ

ในปี 2545 บริษัทฯ และบริษัทย่อย มีรายได้ทั้งสิ้น 863.20 ล้านบาท เพิ่มขึ้นจาก ปี 2544 จำนวน
64.12 ล้านบาท หรือคิดเป็นร้อยละ 8.02 บริษัทฯ
และบริษัทย่อยมีรายได้หลักจากการจำหน่ายผลิตภัณฑ์ บรรจุภัณฑ์ คิดเป็นร้อยละ 94.44
ของรายได้รวม ส่วนที่เหลือเป็นรายได้จากค่าเช่า ค่าบริการ รายได้เงินชดเชยค่าภาษี
และรายได้อื่น ๆ

บริษัทฯ และบริษัทย่อย มีรายได้จากการขายเป็นเงิน 815.19 ล้านบาท เพิ่มขึ้นจากปีที่ผ่านมา
62.45 ล้านบาท มีรายได้ค่าเช่าและค่าบริการเป็นเงิน 39.71 ล้านบาท ลดลงจากปีที่ผ่านมา
1.37 ล้านบาท บริษัทฯ และบริษัทย่อย สามารถจำหน่ายผลิตภัณฑ์ได้เพิ่มขึ้นอย่างต่อเนื่องจากปีก่อน
ทั้งจากคู่ค้ารายเก่าและคู่ค้ารายใหม่ ส่วนในด้านการผลิตที่ดำเนินไปได้ด้วยดีและต่อเนื่องตลอดปี
ก็ส่งผลให้สามารถลดต้นทุนการผลิตและควบคุมค่าใช้จ่ายในการดำเนินงานให้อยู่ในเกณฑ์ที่เหมาะสมได้

ต้นทุนขายของบริษัทฯ และบริษัทย่อยลดลงจากร้อยละ 81.18 ในปี 2544 เหลือร้อยละ 77.53
ในปี 2545 หรือลดลงคิดเป็นร้อยละ 3.65 เมื่อเปรียบเทียบกับปีก่อน ปัจจัยที่ทำให้ต้นทุนขายลดลง
คือนโยบายการบริหารวัตถุดิบในขบวนการผลิต ผู้บริหารของบริษัทฯ
และบริษัทย่อยสามารถกำหนดนโยบายการบริหารวัตถุดิบได้สอดคล้องกับภาวะของราคาวัตถุดิบ
ทำให้บริษัทฯ และบริษัทย่อยมีต้นทุนวัตถุดิบที่ต่ำกว่าบริษัทอื่น
และยังสามารถปรับราคาขายได้ตามสมควร จึงส่งผลให้ต้นทุนขายของบริษัทลดลง

อัตรากำไรขั้นต้นของบริษัทฯ และบริษัทย่อยเพิ่มขึ้นจากร้อยละ 18.82 ในปี 2544 เป็นร้อยละ
22.47 ในปี 2545 และอัตรากำไรจากการดำเนินงานเพิ่มขึ้นจากร้อยละ 11.47 เป็นร้อยละ
14.18 ซึ่งเป็นผลมาจากการลดลงของต้นทุนขาย บริษัทฯ และบริษัทย่อยมีกำไรจากกิจกรรมปกติในปี
2545 จำนวน 74.93 ล้านบาท เปรียบเทียบกับปี 2544 มีกำไร 55.10 ล้านบาท และบริษัทฯ
ยังมีกำไรจากการถูกเวนคืนที่ดินอีก 23.19 ล้านบาท ทำให้ปี 2545
บริษัทฯและบริษัทย่อยมีกำไรสุทธิจำนวน 98.12 ล้านบาท เพิ่มขึ้นจำนวน 43.02 ล้านบาท
หรือคิดเป็นร้อยละ 78.09 เมื่อเทียบกับปี 2544 โดยบริษัทฯ
และบริษัทย่อยมีอัตรากำไรสุทธิเพิ่มขึ้นจากร้อยละ 6.90 เป็นร้อยละ 11.37 ในปี 2545

สำหรับอัตราผลตอบแทนต่อผู้ถือหุ้นเพิ่มสูงขึ้นโดยเพิ่มจากร้อยละ 8.05 เป็นร้อยละ 12.89 ในปี
2545 บริษัทฯ โดยคณะกรรมการบริษัทมีมติให้จ่ายเงินปันผลระหว่างกาลจากผลการดำเนินงานงวด
3 เดือนแรกของรอบปีบัญชี 2545 คือตั้งแต่วันที่ 1 มกราคม 2545 ถึง 31 มีนาคม 2545
ในอัตราหุ้นละ 1.00 บาท รวมเป็นจำนวน 15 ล้านบาท ซึ่งได้จ่ายให้แก่ผู้ถือหุ้นไปแล้วเมื่อวันที่ 17
กรกฎาคม 2545

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนเพิ่มขึ้น 61.52 ล้านบาท หรือคิดเป็นร้อยละ 19.91
โดยเงินลงทุนชั่วคราวเพิ่มขึ้น 46.39 ล้านบาท ลูกหนี้การค้าสุทธิเพิ่มขึ้น 27.10 ล้านบาท
สินค้าคงเหลือเพิ่มขึ้น 32.31 ล้านบาท เงินสดและรายการเทียบเท่าเงินสดลดลง 20.76 ล้านบาท
และสินทรัพย์หมุนเวียนอื่นลดลง 23.51 ล้านบาท

ที่ดินอาคาร และอุปกรณ์สุทธิลดลงจาก 656.47 ล้านบาท เป็น 617.32 ล้านบาท
หรือลดลงเป็นเงิน 39.15 ล้านบาท จากการตัดค่าเสื่อมราคาทรัพย์สินประจำปีจำนวน 66.57
ล้านบาท และเพิ่มขึ้นจากการซื้อห้องชุดในอาคารเลครัชดา จำนวน 13.7 ล้านบาท
และเพิ่มขึ้นจากการลงทุนซื้อเครื่องจักรของบริษัทฯ และบริษัทย่อย

2)  คุณภาพของสินทรัพย์

บริษัทฯ และบริษัทย่อยได้ตัดจ่ายค่าความนิยม ซึ่งเกิดจากการที่บริษัทฯ
และบริษัทย่อยได้ซื้อเงินลงทุนในราคาสูงมูลค่าสินทรัพย์สุทธิ ตามหมายเหตุประกอบงบการเงินข้อ
2.2 จำนวน 13.15 ล้านบาท เพื่อให้คุณภาพสินทรัพย์ของบริษัทฯ
สะท้อนมูลค่าที่แท้จริงตามราคาตลาด และให้เป็นไปตามหลักการบัญชีที่รับรองทั่วไป

  อัตราส่วนแสดงประสิทธิภาพในการดำเนินงาน

[]

ลูกหนี้การค้าสุทธิเพิ่มขึ้นจาก 140.91 ล้านบาท เป็น 168.01 ล้านบาทในปี 2545 หรือเพิ่มขึ้น
27.10 ล้านบาท อันสืบเนื่องจากรายได้จากการขายที่เพิ่มสูงขึ้น และระยะเวลาเก็บหนี้เฉลี่ยเพิ่มขึ้น
จาก 64.29 วัน เป็น 68.18 วัน ซึ่งเป็นผลจากการที่ลูกหนี้ขอขยายระยะเวลาในการชำระหนี้
โดยบริษัทยังคงนโยบายการให้สินเชื่ออยู่ระหว่าง 30-90 วันเช่นเดิม ส่วนลูกหนี้ค้างชำระที่เกินกว่า
90 วัน ลดลงจาก 24.29 ล้านบาท เหลือ 12.93 ล้านบาท (ดูหมายเหตุประกอบงบการเงิน ข้อ
7)

สภาพคล่อง

1)  กระแสเงินสด

  จำนวนและสัดส่วนของกระแสเงินสดจากกิจกรรมต่าง ๆ

[]

ในปี 2545 บริษัทฯ
และบริษัทย่อยมีกำไรที่เป็นตัวเงินจากการดำเนินงานตามปกติเพิ่มขึ้นเล็กน้อยจาก 152.72 ล้านบาท
เป็น 165.83 ล้านบาท และเมื่อวิเคราะห์ตามประเภทกิจกรรมต่าง ๆ
แล้วพบว่ากระแสเงินสดจากการดำเนินงานเพิ่มขึ้น 33.12 ล้านบาท จากการที่บริษัทฯ
และบริษัทย่อยขายสินค้าได้มากขึ้น ทำให้มีกำไรสุทธิเพิ่มขึ้น และได้รับเงินค่าภาษีอากรคืนจำนวนหนึ่ง
บริษัทฯ ยังคงนโยบายการซื้อวัตถุดิบหลักในราคาเงินสด เพื่อให้ราคาต้นทุนวัตถุดิบลดลง
จะเห็นได้จากอัตราส่วนหมุนเวียนเจ้าหนี้ของบริษัทฯ เพิ่มขึ้นจาก 7.82 เท่า เป็น 8.72 เท่า
และระยะเวลาชำระหนี้ลดลงจาก 46.04 วัน เป็น 41.28 วัน

กระแสเงินสดจากกิจกรรมลงทุนเพิ่มขึ้นจากปีก่อน
โดยบริษัทย่อยได้ลงทุนซื้อห้องชุดในอาคารเลครัชดา เพื่อให้เช่าจำนวน 13.70 ล้านบาท
และบริษัทฯ
และบริษัทย่อยได้ซื้อสินทรัพย์ประเภทเครื่องจักรและอุปกรณ์เพิ่มขึ้นบางส่วนเพื่อทดแทนของเดิม
และให้เพียงพอต่อการผลิตที่เพิ่มขึ้น นอกจากนี้ บริษัทย่อยได้นำเงินไปลงทุนในกองทุนต่าง ๆ
เพื่อให้เกิดประโยชน์สูงสุด ซึ่งเป็นกองทุนที่มีความเสี่ยงต่ำทั้งหมด และบริษัทฯ
ยังได้รับเงินค่าเวนคืนที่ดินจากกรมทางหลวง จำนวน 23.47 ล้านบาท

บริษัทฯ และบริษัทย่อย นำเงินสดที่ได้จากการดำเนินงานไปชำระคืนเงินกู้ยืมจากสถาบันการเงินต่าง
ๆ ทำให้ภาระหนี้สินของบริษัทฯ และบริษัทย่อยลดลงเป็นจำนวนมาก ส่งผลให้ดอกเบี้ยจ่ายลดลง
กระแสเงินสดใช้ไปในกิจกรรมจัดหาเงินเพิ่มขึ้นจาก 66.66 ล้านบาท เป็น 111.38 ล้านบาท ในปี
2545 รวมถึงการจ่ายเงินปันผลให้แก่ผู้ถือหุ้น 15 ล้านบาทด้วย

2)  อัตราส่วนสภาพคล่อง

[]

จากอัตราส่วนสภาพคล่องที่แสดงไว้ จะเห็นได้ว่าสภาพคล่องของบริษัทฯ และบริษัทย่อยปรับเพิ่มสูงขึ้น
ยกเว้น อัตราส่วนหมุนเวียนลูกหนี้การค้า ระยะเวลาเก็บหนี้เฉลี่ย
อันเนื่องมาจากการที่ลูกหนี้ขอขยายระยะเวลาในการชำระหนี้เพิ่มขึ้น
แต่ก็ไม่ได้ส่งผลเสียให้กับสภาพคล่องของ บริษัทฯ และบริษัทย่อย บริษัทฯ
ยังคงมีความสามารถในการชำระหนี้คืนได้ก่อนกำหนด ปัจจุบันบริษัทฯ
และบริษัทย่อยยังมีสภาพคล่องเพียงพอที่จะดำเนินธุรกิจได้อย่างมีประสิทธิภาพ

ระยะเวลาครบกำหนดของหนี้ระยะสั้น ไม่มีผลต่อสภาพคล่องของบริษัทฯ และบริษัทย่อย และบริษัทฯ
ยังมีความสามารถในการชำะหนี้ระยะยาวได้ตามกำหนด (ดูหมายเหตุประกอบงบการเงิน ข้อ 12
และข้อ 13)

โครงสร้างเงินทุน

โครงสร้างเงินทุนของบริษัทฯ และบริษัทย่อยปรับตัวดีขึ้นตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นลดลงจาก 0.39 เท่าเป็น 0.25 เท่า ในปี 2545 บริษัทฯ
เชื่อว่าโครงสร้างเงินทุนของบริษัทฯ จัดอยู่ในระดับที่ดีกว่า
เมื่อเปรียบเทียบกับกิจการประเภทเดียวกัน ในส่วนของผู้ถือหุ้นของบริษัทฯ และบริษัทย่อยเพิ่มขึ้นจาก
717.45 ล้านบาท เป็น 804.65 ล้านบาท
จากการเพิ่มขึ้นของกำไรสะสมที่ยังไม่ได้จัดสรรอันสืบเนื่องมาจากกำไรที่มาจากผลประกอบการของบริษัทฯ
และบริษัทย่อย

สำหรับหนี้สิน บริษัทฯ และบริษัทย่อยได้แสดงรายละเอียดไว้ในหมายเหตุประกอบงบการเงินข้อ 12
และข้อ 13 โดยมีอัตราดอกเบี้ย หลักประกัน และเงื่อนไขของหนี้สินเป็นไปตามปกติทั่วไป บริษัทฯ
และบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 21

3) ปัจจัยและอิทธิพลหลักที่อาจกระทบต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจกระทบต่อผลการดำเนินงานในอนาคต ได้แก่ราคา
วัตถุดิบที่ปรับตัวสูงขึ้นอย่างมาก
ความหวาดระแวงภาวะสงครามที่อาจจะเกิดขึ้นระหว่างสหรัฐอเมริกาและ อิรัก
ทำให้เกิดการชะลอตัวในด้านการลงทุนและน้ำมันมีราคาเพิ่มสูงขึ้น นอกจากนี้
การขยายตัวของกำลังการผลิตของบรรดาผู้ผลิตเป็นอีกปัจจัยหนึ่งที่จะส่งผลต่อผลการดำเนินงานของบริษัทฯ